《陈比部先生出守雷州寄怀二首 其一》
明代·卢龙云

家世才名美豫章，专城遥寄出东方。西曹法象人争睹，南海恩波故未忘。

共喜文翁宜蜀郡，谁言长孺薄淮阳。褰帷满听歌来暮，异等应追汉吏良。

作者简介：广东南海人，字少从。万历十一年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。